als_Latn dik_Latn sag_Latn
Pedagogu Petër Saraçi: Ka mbetur vetëm një javë kohë për të kundërshtuar në Gjykatën Administrative të Apelit në Tiranë.
45 ish-pronarë në Shkodër rrezikojnë të mos përfitojnë as kompensimin fizik as atë financiar. Kjo për faktin se dosjet e tyre marrin statusin e përfundimit dhe pronarëve u ka mbetur vetëm një javë për të kundërshtuar në Gjykatën Administrative të Apelit.
Sipas pedagogut të Fakultetit Ekonomik, Petër Saraçi, janë 729 dosje të trajtuara nga Agjencia e Kthimit dhe Kompensimit të Pronave që kanë status ezaurimi, që do të thotë se tashmë me ligjin e ri të hyrë në fuqi në 2015-n, nuk përfitojnë as kompensim financiar dhe as fizik të kthimit të tokës. “Ata që preken u ka mbetur vetëm një javë për ta kundërshtuar në Gjykatën e Apelit Administrativ në Tiranë ose në të kundërt nuk përfitojnë asgjë”.
Sipas tij, për vendimet e viteve 1994-1995 për Shkodrën janë 45 raste të tilla. ”Janë 6900 dosje të rivlerësuara nga Komisioni i Kthimit të Pronave, ku 729 janë konsideruar të ezauruara financiarisht nga Agjencia e Trajtimit te Pronave. Pronarët kanë 1 muaj afat për ta kundërshtuar vendimin në Gjykatën Administrative të Apelit dhe, nisur nga fakti se kanë kaluar dy javë nga publikimi, atyre u mbetet shumë pak kohë për ta bërë këtë”.
Për shkak të ligjit të ri që ka hyrë në fuqi dhe që është kundërshtuar nga ish-pronarët, shteti i rivlerëson dosjet dhe i fut në kategorinë e “ezauruar”. Nga 6900 dosje të rivlerësuara nga Agjencia e Trajtimit të Pronave sipas ligjit të 2015-s, pronarët humbin shumë, sepse në vendimet që kanë kthim apo kompensim të tokës truall pjesa më e madhe pas rivlerësimit është lënë tokë bujqësore që do të thotë përfitimi është shumë më i vogël.
Luan Beltoja, ish-pronar shkodran, i cili preket nga ky ndryshim, thotë se të gjitha qeveritë kanë luajtur e i kanë mashtruar ish-pronarët dhe ky ligj e tregon më së miri këtë. “Kush pati mundësi iu drejtua gjykatave ndërkombëtare, por në këtë rast hileja ka qenë në publikimin me vonesë të vendimit dhe tashmë nuk ka kohë për asgjë”, thekson ai.
Kështu, 45 ish-pronarë në Shkodër dhe 729 në gjithë Shqipërinë, rrezikojnë të mos përfitojnë asgjë nga kompensimi i rivlerësimit të pronave nga Agjencia e Kthimit dhe Kompensimit bazuar në ligjin e miratuar në 2015-n.
als_Latn als_Latn als_Latn als_Latn als_Latn als_Latn als_Latn